Астанада бейбіт атомның «қуаты» мен экологиялық тазалығы көрсетілді
DATE: 19:06, 25 Қыркүйек 2024 | GMT +5
TITLE: Астанада бейбіт атомның «қуаты» мен экологиялық тазалығы көрсетілді
URL: https://kaz.inform.kz/news/astanada-beybt-atomnin-kuati-men-ekologiyalik-tazaligi-korsetld-912f8f/
META: DATE: 19:06, 25 Қыркүйек 2024 | GMT +5
TOTAL WORDS: 234
AUTHOR(S):
TEXT: Атом өнеркәсібін дамыту қауымдастығы ұйымдастырған «Көмірдің орнына атом» атты бірегей акция мұнай мен көмір секілді энергия өндірудің басқа дәстүрлі көздерімен салыстырғанда атом энергиясының артықшылықтарын көрсетуге бағытталған. Қауымдастық өкілдері салмағы 4, 5 грамм бір уран таблеткасын, 350 литр мұнайы бар бөшкелерді және 400 килограмм тас көмірі салынған стендті орнатты. «Бұл адам өмірі мен денсаулығына қауіпсіз, төмен байытылған ураны бар, салмағы небәрі 4, 5 грамм болатын уран таблеткасының нақпішіні. Бір қарағанда елеусіз болып көрінгенімен, оның құрамында орасан зор энергиялық әлеует бар», - дейді қауымдастықтың менеджері Софья Курий. Бір уран таблеткасы беретіндей энергияны өндіру үшін 350 литр мұнай немесе 400 килограмм көмір қажет болады. Іс-шараның басты мақсаты, спикердің айтуынша, ядролық отынның жоғары энергия тығыздығын ғана емес, сонымен бірге оның экологиялық тазалығын көрсету болды. «Мамандардың бағалауынша, салмағы 4, 5 грамм бір уран таблеткасын қолданғанда атмосфераға шамамен 20 грамм көмірқышқыл газы бөлінеді. 350 литр мұнай жағылғанда атмосфераға шамамен 900 килограмм СО2 бөлінеді. Көмірдің зияны одан да көп – 400 кг көмір шамамен 1000 кг көмірқышқыл газын шығарады, оның шамадан тыс мөлшері біздің қоршаған ортаның нашарлауына әкеледі», - деп атап өтті Курий. Қауымдастық өкілі атом энергетикасы жай ғана балама емес, болашақтың технологиясы екеніне тоқталды. Ол қазақстандықтарды болашақ ұрпаққа жер шарын таза қалдыру үшін оның мүмкіндіктеріне назар аударуға шақырды. «Бұл ақпаратты әлеуметтік желілерде бөлісіңіздер. Атом энергиясының жоғары технологиялық және экологиялық тазалығы туралы мүмкіндігінше көп адам білсін. Біз бірге таза және тұрақты энергетикалық болашаққа қадам жасай аламыз», - деп қорытындылады Софья Курий
